L-UE qed taħdem biex tixpruna l-ekonomija tad-data tagħha billi toħloq suq uniku għas-servizzi tal-ħżin u tal-ipproċessar tad-data , bħall-cloud computing. Din il-libertà li wieħed jagħżel il-fornitur tas-servizz tad-data kullimkien fl-Ewropa mistennija twassal għal aktar servizzi innovattivi xprunati mid-data u prezzijiet aktar kompetittivi għan-negozji, il-konsumaturi u l-amministrazzjonijiet pubbliċi. L-ambaxxaturi tal-istati membri approvaw ir-regoli l-ġodda llum, wara ftehim proviżorju mal-Parlament Ewropew fid-19 ta' Ġunju. Il-moviment liberu tad-data huwa kruċjali biex jiġi sfruttat il-potenzjal kbir tal-ekonomija tad-data. Din il-leġislazzjoni ser tiżgura li d-data tkun tista' tgħaddi liberament, b'mod li l-kumpaniji u l-amministrazzjonijiet pubbliċi jkunu jistgħu jaħżnu u jipproċessaw data mhux personali kull fejn jixtiequ fl-UE. Dawn ir-regoli ser jipprovdu ċertezza legali u fiduċja fl-użu dejjem akbar ta' innovazzjonijiet xprunati mid-data għall-benefiċċju taċ-ċittadini kollha. Ivaylo Moskovski, Ministru għat-Trasport, it-Teknoloġija tal-Informazzjoni u l-Komunikazzjoni tal-Bulgarija tneħħi kull restrizzjoni imposta mill-awtoritajiet tal-istati membri fuq il-lokalizzazzjoni ġeografika għall-ħżin jew l-ipproċessar ta' , dment li dawn ir-restrizzjonijiet ma jkunux iġġustifikati minħabba raġunijiet ta' sigurtà pubblika. Sorsi importanti ta' data mhux personali jinkludu l-Internet tal-Oġġetti, l-intelliġenza artifiċjali u t-tagħlim awtomatiku li qed jespandu rapidament. L-użi attwali ta' ġabriet aggregati u anonimizzati ta' data mhux personali jinkludu pereżempju l-analitika tal-big data u l-biedja ta' preċiżjoni. Sabiex jiġi żgurat li r-regoli jaħdmu fil-prattika, l-istati membri għandhom jirrevokaw ir-rekwiżiti tagħhom b'rabta mal-lokalizzazzjoni tad-data jew inkella jinnotifikaw dawk li huma permessi lill-Kummissjoni. It-test jiċċara li l-amministraturi pubbliċi tal-istati membri mhumiex preklużi milli jinternalizzaw il-provvista tas-servizzi li jinvolvu l-ipproċessar tad-data. Jekk sett ta' data jkollu kemm data personali kif ukoll data mhix personali, ser japplika r-regolament ġenerali dwar il-protezzjoni tad-data għall-parti tas-sett li tkun data personali, filwaqt li d-data mhix personali ser tkun koperta mir-regolament tal-moviment liberu tad-data. L- awtoritajiet kompetenti tal-istati membri ser jibqa' jkollhom aċċess għad-data anke meta tkun maħżuna jew ipproċessata f'pajjiż ieħor. Dan jista' jkun neċessarju pereżempju għall-finijiet ta' kontroll regolatorju jew superviżorju. L-abbozz ta' regolament jinkoraġġixxi wkoll l-iżvilupp ta' kodiċijiet ta' kondotta biex l-utenti tas-servizzi tal-ipproċessar tad-data jsibuha eħfef li jaqilbu minn fornitur tas-servizz għal ieħor jew biex imexxu d-data tagħhom lura għas-sistema tal-IT tagħhom stess. It-tneħħija tar-restrizzjonijiet fuq il-lokalizzazzjoni tad-data hija meqjusa bħala fattur ewlieni biex jiġi żgurat li l-ekonomija tad-data tkun tista' tilħaq il-potenzjal sħiħ tagħha u tirdoppja l-valur tagħha għal 4% tal-PDG Ewropew fl-2020. B'dan il-ftehim, il-Kunsill u l-Parlament irnexxielhom jilħqu l-iskadenza ta' Ġunju 2018 li l-mexxejja tal-UE ffissaw għal dan id-dossier ta' prijorità fil-Kunsill Ewropew f'Ottubru 2017. Kif ser isir liġi? Ladarba t-test maqbul issirlu l-finalizzazzjoni ġuridika u lingwistika, dan irid jiġi adottat formalment, l-ewwel mill-Parlament imbagħad mill-Kunsill (qbil fl-ewwel qari). Wara l-adozzjoni, ir-regolament ser ikun ippubblikat fil-Ġurnal Uffiċjali tal-UE. Jibqa' japplika sitt xhur wara l-pubblikazzjoni. It-test tal-abbozz ta' regolament dalwaqt ser ikun disponibbli fuq dan is-sit web. Suq uniku diġitali għall-Ewropa (informazzjoni ġenerali)